Gedagte vir die dag: God sien jou begeertesFoto: pixabay.com Hanna was baie ontsteld en terwyl sy onbedaarlik huil, het sy tot die HERE gebid. Sy het ’n gelofte gemaak: “O HERE, as U tog net my gebed verhoor en vir my ’n seun gee, sal ek hom vir U teruggee. Lewenslank sal hy aan U behoort.” (1 Samuel 1:10-11a) Sy was al moeg gebid. Na jare se smeek om ’n kindjie van haar eie te hê, is sy meer as net moedeloos. Sy’s so desperaat dat sy met God ’n ooreenkoms aangaan dat, indien sy wel swanger raak, sy haar seun sal terugbring tempel toe sodat hy daar vir die Here kan werk. Dan gebeur die wonderwerk: Sy word swanger met haar seun, Samuel, wat later ’n gerespekteerde profeet word. Is jy dalk ook al moedeloos oor iets gebid en wonder jy of God jou hart se diepste begeertes raaksien? Weet dan: Hy sien jou hart se verlange en dit wat jy graag wil hê met sy sagte oë ráák. Hy voel en verstaan jou hart se wens. Maar weet ook: Sy antwoorde en tydsberekening is altyd volmaak. God se hart is sag oor jou. Bly maar net op jou knieë. Dankie dat U die pleit en trane van my hart sién.